CELEX: 32018D0221(02)
Language: el
Date: 2018-01-31 00:00:00
Title: Απόφαση της Επιτροπής, της 31ης Ιανουαρίου 2018, περί κώδικα δεοντολογίας για τα μέλη της Ευρωπαϊκής Επιτροπής

21.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 65/7
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 31ης Ιανουαρίου 2018
   περί κώδικα δεοντολογίας για τα μέλη της Ευρωπαϊκής Επιτροπής
   (2018/C 65/06)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για την Ευρωπαϊκή Ένωση,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
   Εκτιμώντας τα ακόλουθα:
   
               (1)
            
            
               Οι Συνθήκες, και συγκεκριμένα το άρθρο 17 παράγραφος 3 της Συνθήκης για την Ευρωπαϊκή Ένωση και το άρθρο 245 της Συνθήκης για τη λειτουργία της Ευρωπαϊκής Ένωσης, έχουν θεσπίσει τις ουσιώδεις αρχές που διέπουν τη συμπεριφορά των μελών της Επιτροπής·
            
         
               (2)
            
            
               Σύμφωνα με τις διατάξεις αυτές, τα μέλη της Επιτροπής επιλέγονται μεταξύ προσώπων με πλήρη εχέγγυα ανεξαρτησίας και με κριτήριο τη συνολική τους επάρκεια και την προσήλωσή τους στην ευρωπαϊκή ιδέα. Είναι εντελώς ανεξάρτητα και δεν ζητούν ούτε λαμβάνουν οδηγίες από καμία κυβέρνηση ή άλλο θεσμικό όργανο, φορέα, υπηρεσία ή οργανισμό, απέχουν από κάθε πράξη ασυμβίβαστη προς τα καθήκοντά τους ή την εκτέλεση του έργου τους και δεν επιτρέπεται να ασκούν οποιαδήποτε άλλη επαγγελματική δραστηριότητα, αμειβόμενη ή μη·
            
         
               (3)
            
            
               Τα μέλη της Επιτροπής έχουν πολιτική ευθύνη και η Επιτροπή είναι υπόλογη έναντι του Ευρωπαϊκού Κοινοβουλίου. Σύμφωνα με το άρθρο 10 της Συνθήκης για την Ευρωπαϊκή Ένωση, τα πολιτικά κόμματα σε ευρωπαϊκό επίπεδο συμβάλλουν στη διαμόρφωση της ευρωπαϊκής πολιτικής συνείδησης και στην έκφραση της βούλησης των πολιτών της Ένωσης. Τα ευρωπαϊκά και τα εθνικά πολιτικά κόμματα γνωστοποιούν τους υποψηφίους που υποστηρίζουν για το αξίωμα του Προέδρου της Επιτροπής καθώς και το πρόγραμμα των υποψηφίων στο πλαίσιο των εκλογών για το Ευρωπαϊκό Κοινοβούλιο. Ο πρόεδρος της Ευρωπαϊκής Επιτροπής εκλέγεται από το Ευρωπαϊκό Κοινοβούλιο κατόπιν πρότασης του Ευρωπαϊκού Συμβουλίου, η οποία λαμβάνει υπόψη τις εκλογές για το Ευρωπαϊκό Κοινοβούλιο και αφού λάβουν χώρα κατάλληλες διαβουλεύσεις· και η Επιτροπή στο σύνολό της υπόκειται σε ψήφο έγκρισης από το Ευρωπαϊκό Κοινοβούλιο. Αυτό ενισχύει τη δημοκρατική νομιμοποίηση της διαδικασίας λήψης αποφάσεων στην Ένωση, της οποίας τμήμα αποτελούν τα μέλη της Επιτροπής·
            
         
               (4)
            
            
               Κατά την επίσημη ανάληψη των καθηκόντων τους, τα μέλη της Επιτροπής αναλαμβάνουν επισήμως την υποχρέωση να τηρούν, κατά τη διάρκεια της θητείας τους και μετά τη λήξη αυτής, τις υποχρεώσεις που απορρέουν εκ της θέσης τους, και ιδίως τα καθήκοντα εντιμότητας και διακριτικότητας ως προς την αποδοχή, μετά τη λήξη της θητείας τους, ορισμένων θέσεων ή ορισμένων πλεονεκτημάτων·
            
         
               (5)
            
            
               Ο κώδικας δεοντολογίας των Επιτρόπων της 20ής Απριλίου 2011 (1), ο οποίος προσδιορίζει και αποσαφηνίζει τις υποχρεώσεις που ισχύουν για τα μέλη και τα πρώην μέλη της Επιτροπής, πρέπει να αναθεωρηθεί προκειμένου να ληφθεί υπόψη η πείρα που αποκτήθηκε από την εφαρμογή του και για να αρθεί στο ύψος των υψηλών ηθικών προτύπων που αναμένονται από τα μέλη της Επιτροπής·
            
         
               (6)
            
            
               Είναι σκόπιμο ο κώδικας δεοντολογίας να ισχύει τόσο για το πρόσωπο που προτείνεται ως υποψήφιος για το αξίωμα του Προέδρου της Ευρωπαϊκής Επιτροπής όσο και για τους προτεινόμενους Επιτρόπους όσον αφορά τη δημοσιοποίηση των συμφερόντων τους σε εύθετο χρόνο πριν από την ακρόασή τους στο Ευρωπαϊκό Κοινοβούλιο·
            
         
               (7)
            
            
               Ο παρών κώδικας δεοντολογίας θα πρέπει να εφαρμόζεται σύμφωνα με τον εσωτερικό κανονισμό της Επιτροπής (2)·
            
         
               (8)
            
            
               Τα μέλη της Επιτροπής υπόκεινται σε απαιτήσεις διαφάνειας όσον αφορά τις συνεδριάσεις που πραγματοποιούν με οργανώσεις ή αυτοαπασχολούμενα άτομα που προβλέπονται στην απόφαση της Επιτροπής (3) σχετικά με το εν λόγω θέμα·
            
         
               (9)
            
            
               Το άρθρο 339 της Συνθήκης για τη λειτουργία της Ευρωπαϊκής Ένωσης ορίζει ότι τα μέλη των θεσμικών οργάνων της Ένωσης οφείλουν, και μετά τη λήξη της υπηρεσιακής τους σχέσεως, να μη μεταδίδουν πληροφορίες που αποτελούν εκ φύσεως επαγγελματικά απόρρητα, ιδίως πληροφορίες σχετικές με επιχειρήσεις που αφορούν τις εμπορικές τους σχέσεις και τα κοστολογικά τους στοιχεία·
            
         
               (10)
            
            
               Τα πρώην μέλη της Επιτροπής δεσμεύονται επίσης κατά τη διάρκεια της περιόδου για την οποία δικαιούνται μηνιαία προσωρινή αποζημίωση να υποβάλλουν τις δηλώσεις που προβλέπονται σύμφωνα με το άρθρο 10 παράγραφος 4 του κανονισμού (ΕΕ) 2016/300 του Συμβουλίου (4)·
            
         
               (11)
            
            
               Ανεξάρτητη επιτροπή δεοντολογίας θα πρέπει να επικουρεί την Επιτροπή κατά την εφαρμογή του παρόντος κώδικα δεοντολογίας, με την παροχή ανεξάρτητων συμβουλών·
            
         
               (12)
            
            
               Μέλος της Επιτροπής υποβάλλει την παραίτησή του εφόσον του ζητηθεί από τον Πρόεδρο, σύμφωνα με το άρθρο 17 παράγραφος 6 της Συνθήκης για την Ευρωπαϊκή Ένωση·
            
         
               (13)
            
            
               Μέλη της Επιτροπής που δεν πληρούν πλέον τις προϋποθέσεις που απαιτούνται για την άσκηση των καθηκόντων τους ή υποπίπτουν σε σοβαρό παράπτωμα μπορούν να απαλλάσσονται από τα καθήκοντά τους ή να εκπίπτουν από το δικαίωμα συνταξιοδότησης ή άλλες παροχές σύμφωνα με τα άρθρα 245 και 247 της Συνθήκης για τη λειτουργία της Ευρωπαϊκής Ένωσης·
            
         
               (14)
            
            
               Ο παρών κώδικας δεοντολογίας θα πρέπει να εφαρμόζεται καλόπιστα και λαμβάνοντας δεόντως υπόψη την αρχή της αναλογικότητας και τα ατομικά δικαιώματα·
            
         
               (15)
            
            
               Ο παρών κώδικας δεοντολογίας θα πρέπει να αντικαταστήσει τον κώδικα δεοντολογίας των Επιτρόπων της 20ής Απριλίου 2011 (5)·
            
         
               (16)
            
            
               Το Ευρωπαϊκό Κοινοβούλιο κλήθηκε να γνωμοδοτήσει (6) σχετικά με την αναθεώρηση του κώδικα δεοντολογίας σύμφωνα με τη συμφωνία-πλαίσιο για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής (7) και διατύπωσε τη γνώμη του στις 23 Ιανουαρίου 2018 (8).
            
         ΕΚΔΙΔΕΙ ΤΟΝ ΠΑΡΟΝΤΑ ΚΩΔΙΚΑ ΔΕΟΝΤΟΛΟΓΙΑΣ:
   Άρθρο 1
   Πεδίο εφαρμογής
   Ο παρών κώδικας δεοντολογίας ισχύει για τα μέλη της Επιτροπής και, όπου ορίζεται ρητώς, τα πρώην μέλη της Επιτροπής, για το πρόσωπο που προτείνεται ως υποψήφιος για το αξίωμα του Προέδρου της Ευρωπαϊκής Επιτροπής και για τους προτεινόμενους Επιτρόπους.
   Άρθρο 2
   Αρχές
   1.   Τα μέλη αφοσιώνονται πλήρως στην άσκηση των καθηκόντων τους με γνώμονα το γενικό συμφέρον της Ένωσης.
   2.   Τα μέλη συμπεριφέρονται και ασκούν τα καθήκοντά τους με πλήρη ανεξαρτησία, εντιμότητα, αξιοπρέπεια, αφοσίωση και διακριτικότητα, σύμφωνα με τους κανόνες που καθορίζονται στις Συνθήκες και όπως προβλέπεται στον παρόντα κώδικα δεοντολογίας. Πρέπει να τηρούν τα πλέον αυστηρά πρότυπα δεοντολογίας.
   3.   Τα μέλη έχουν την ευθύνη διατήρησης πολιτικών επαφών με σκοπό τη λογοδοσία της Επιτροπής έναντι του Ευρωπαϊκού Κοινοβουλίου και των Ευρωπαίων εκλογέων, και λαμβάνοντας υπόψη τον ρόλο των ευρωπαϊκών πολιτικών κομμάτων στη δημοκρατική ζωή της Ένωσης.
   4.   Τα μέλη ενεργούν συλλογικά και αναλαμβάνουν συλλογική ευθύνη για κάθε απόφαση που λαμβάνει η Επιτροπή.
   5.   Τα μέλη σέβονται το κύρος του αξιώματός τους και δεν ενεργούν ούτε εκφράζουν τις απόψεις τους, με οποιοδήποτε μέσο, κατά τρόπο που να επηρεάζει αρνητικά την αντίληψη του κοινού σχετικά με την ανεξαρτησία τους, την εντιμότητά τους ή το κύρος της θέσης τους.
   6.   Τα μέλη αποφεύγουν κάθε κατάσταση που ενδέχεται να οδηγήσει σε σύγκρουση συμφερόντων ή που μπορεί εύλογα να εκληφθεί ως τέτοια. Σύγκρουση συμφερόντων ανακύπτει όποτε το προσωπικό συμφέρον ενδέχεται να να επηρεάσει την ανεξάρτητη άσκηση των καθηκόντων των μελών. Τα προσωπικά συμφέροντα περιλαμβάνουν, αλλά δεν περιορίζονται σε, κάθε ενδεχόμενο όφελος ή πλεονέκτημα για τα ίδια τα μέλη, τους/τις σύζυγους τους, τους/τις συντρόφους τους (9) ή τα μέλη της άμεσης οικογένειάς τους. Σύγκρουση συμφερόντων δεν υφίσταται σε περίπτωση που μέλος επηρεάζεται μόνο ως ανήκων/ανήκουσα στο ευρύτερο κοινό ή σε ευρεία κατηγορία προσώπων.
   7.   Τα πρώην μέλη τηρούν τις υποχρεώσεις που απορρέουν από τα καθήκοντά τους τα οποία εξακολουθούν να έχουν επιπτώσεις μετά τη θητεία τους, ιδίως από το καθήκον να συμπεριφέρονται με εντιμότητα και διακριτικότητα ως προς την αποδοχή ορισμένων θέσεων ή πλεονεκτημάτων, σύμφωνα με το άρθρο 245 της Συνθήκης για τη λειτουργία της Ευρωπαϊκής Ένωσης, και τις υποχρεώσεις που καθορίζονται στον παρόντα κώδικα δεοντολογίας.
   Άρθρο 3
   Δήλωση συμφερόντων
   1.   Τα μέλη δηλώνουν τυχόν οικονομικά ή άλλα συμφέροντα ή περιουσιακά στοιχεία που θα μπορούσαν να προκαλέσουν σύγκρουση συμφερόντων κατά την άσκηση των καθηκόντων τους ή είναι κατ’ άλλο τρόπο σχετικά με την άσκηση των καθηκόντων τους. Για τους σκοπούς του παρόντος άρθρου, στα συμφέροντα μέλους μπορούν να συγκαταλέγονται τα συμφέροντα των συζύγων, συντρόφων (10) και ανηλίκων τέκνων. Κάθε μέλος το πράττει υποβάλλοντας το συμπληρωμένο έντυπο δήλωσης που παρατίθεται στο παράρτημα 1, το οποίο περιέχει όλες τις πληροφορίες που υποχρεούνται να δηλώσουν τα μέλη βάσει του παρόντος κώδικα, και αναλαμβάνει την ευθύνη για το περιεχόμενό του.
   2.   Οι απαιτήσεις της παραγράφου 1 ισχύουν επίσης για το πρόσωπο που προτείνεται ως υποψήφιος για το αξίωμα του Προέδρου της Επιτροπής και για τους προτεινόμενους Επιτρόπους, οι οποίοι υποβάλλουν τη δήλωση στο Ευρωπαϊκό Κοινοβούλιο σε εύθετο χρόνο ώστε το Κοινοβούλιο να είναι σε θέση να εξετάσει τις δηλώσεις.
   3.   Οι δηλώσεις επανυποβάλλονται σε ετήσια βάση την 1η Ιανουαρίου και, σε περίπτωση αλλαγής των δηλωθεισών πληροφοριών κατά τη διάρκεια της θητείας, υποβάλλεται νέα δήλωση το συντομότερο δυνατόν και το αργότερο εντός δύο μηνών από την επίμαχη αλλαγή.
   4.   Η δήλωση αναφέρει:
   
               α)
            
            
               οικονομικά συμφέροντα, συμπεριλαμβανομένων περιουσιακών στοιχείων και υποχρεώσεων, που μπορεί να θεωρηθούν ικανά να δημιουργήσουν σύγκρουση συμφερόντων, και σε κάθε περίπτωση που η αξία μιας επένδυσης υπερβαίνει τα 10 000 EUR. Τα εν λόγω οικονομικά συμφέροντα μπορεί να έχουν τη μορφή ειδικής συμμετοχής στο κεφάλαιο μιας οντότητας, και ιδίως μετοχών, ή οποιαδήποτε άλλη μορφή οικονομικού συμφέροντος, όπως ομολογίες ή πιστοποιητικά επενδύσεων. Η υποχρέωση αυτή ισχύει για τα οικονομικά συμφέροντα συζύγων, συντρόφων (11) και ανηλίκων τέκνων όπου αυτά θα μπορούσαν να θεωρηθούν ικανά να προκαλέσουν σύγκρουση συμφερόντων·
            
         
               β)
            
            
               όλες τις δραστηριότητες, επαγγελματικές ή άλλες, με διάκριση μεταξύ των δραστηριοτήτων που ασκήθηκαν τα τελευταία δέκα έτη και έληξαν πριν αναλάβει καθήκοντα το μέλος, όπως μέλος διοικητικού συμβουλίου εταιρείας, σύμβουλος, μέλος ιδρύματος ή ανάλογου φορέα ή εκπαιδευτικού ιδρύματος, και των καθηκόντων τιμητικού χαρακτήρα και/ή των ισόβιων καθηκόντων ή των καθηκόντων που αναστέλλονται επισήμως ευθέως εκ του νόμου κατά τη διάρκεια της θητείας του μέλους, τα οποία διατηρούνται χωρίς να παραβιάζεται το άρθρο 8 παράγραφος 2·
            
         
               γ)
            
            
               κάθε οντότητα στην οποία το μέλος έχει συμφέρον ή στην οποία ή για την οποία έχει ασκήσει δραστηριότητα όπως προσδιορίζεται στα στοιχεία α) και β) ανωτέρω, με εξαίρεση τις οντότητες στις οποίες το μέλος κατέχει συμμετοχές η διαχείριση των οποίων γίνεται σε ανεξάρτητη βάση από τρίτον, εκτός εάν συνδέονται με συγκεκριμένους κλάδους, όπως συμβαίνει με τα τομεακά ή θεματικά κεφάλαια. Σε περίπτωση ιδρύματος ή ανάλογου οργανισμού, αναφέρεται ο σκοπός της οντότητας·
            
         
               δ)
            
            
               συμμετοχή σε ενώσεις, πολιτικά κόμματα, συνδικαλιστικές οργανώσεις, μη κυβερνητικές οργανώσεις ή άλλους φορείς, εφόσον οι δραστηριότητές τους, δημόσιες ή ιδιωτικές, έχουν ως στόχο να επηρεάσουν την άσκηση δημοσίων λειτουργημάτων·
            
         
               ε)
            
            
               κάθε κυριότητα επί ακινήτου είτε άμεση είτε μέσω εταιρείας ακινήτων, πλην των οικιών που προορίζονται για αποκλειστική χρήση δική τους και της οικογένειάς τους·
            
         
               στ)
            
            
               τις τρέχουσες επαγγελματικές δραστηριότητες συζύγων ή συντρόφων, με αναφορά του είδους της δραστηριότητας, του τίτλου της θέσης και, κατά περίπτωση, του ονόματος του εργοδότη.
            
         5.   Οι δηλώσεις δημοσιοποιούνται σε ηλεκτρονική και μηχαναναγνώσιμη μορφή.
   Άρθρο 4
   Διαδικασία για τις περιπτώσεις σύγκρουσης συμφερόντων
   1.   Τα μέλη απέχουν από κάθε απόφαση ή χειρισμό φακέλου και από κάθε συμμετοχή σε συζήτηση, δημόσια διαβούλευση ή ψηφοφορία σχετικά με θέμα που εμπίπτει στο πεδίο εφαρμογής του άρθρου 2 παράγραφος 6.
   2.   Οι δηλώσεις που υποβάλλονται σύμφωνα με το άρθρο 3 ελέγχονται υπό την εποπτεία του Προέδρου.
   3.   Τα μέλη ενημερώνουν τον Πρόεδρο για κάθε περίσταση που εμπίπτει στο άρθρο 2 παράγραφος 6 αμέσως μόλις λάβουν γνώση της.
   4.   Ο πρόεδρος λαμβάνει κάθε μέτρο που κρίνει σκόπιμο, με βάση τις πληροφορίες που αναφέρονται στις παραγράφους 2 και 3 ή άλλες διαθέσιμες πληροφορίες, ενδεχομένως κατόπιν διαβούλευσης με την ανεξάρτητη επιτροπή δεοντολογίας, όπως:
   
               α)
            
            
               ανάθεση φακέλου σε άλλο μέλος ή στον αρμόδιο αντιπρόεδρο. Ο πρόεδρος ενημερώνει τον Πρόεδρο του Ευρωπαϊκού Κοινοβουλίου εγκαίρως σχετικά με κάθε τέτοια αλλαγή ανάθεσης·
            
         
               β)
            
            
               το αίτημα για την πώληση ή τοποθέτηση σε τυφλό καταπίστευμα των οικονομικών συμφερόντων που αναφέρονται στο άρθρο 3 παράγραφος 4 στοιχείο α), όταν αυτά οδηγούν σε σύγκρουση συμφερόντων στον τομέα των αρμοδιοτήτων του χαρτοφυλακίου του μέλους.
            
         Άρθρο 5
   Συλλογικότητα και διακριτικότητα
   1.   Τα μέλη συμμορφώνονται προς το καθήκον αφοσίωσης έναντι της Επιτροπής και διακριτικότητας κατά την άσκηση των καθηκόντων τους. Ενεργούν και εκφράζονται με την αυτοσυγκράτηση που επιβάλλεται για το αξίωμά τους.
   2.   Τα μέλη δεν αποκαλύπτουν τα διαμειβόμενα σε συνεδριάσεις της Επιτροπής.
   3.   Με την επιφύλαξη των πειθαρχικών διατάξεων που ισχύουν για τους υπαλλήλους και το λοιπό προσωπικό, τα μέλη είναι υπεύθυνα για τον ορθό χειρισμό και κάθε εξωτερική διαβίβαση από τα μέλη των ιδιαίτερων γραφείων τους διαβαθμισμένων εγγράφων, ευαίσθητων πληροφοριών ή εμπιστευτικών εγγράφων που υποβάλλονται στο Σώμα των Επιτρόπων για έγκριση ή ενημέρωση.
   4.   Τα μέλη απέχουν από κάθε σχόλιο που θέτει υπό αμφισβήτηση απόφαση που έλαβε η Επιτροπή ή ενδέχεται να βλάψει τη φήμη της Επιτροπής.
   Άρθρο 6
   Ειδικές διατάξεις σχετικά με την αρχή της εντιμότητας
   1.   Τα μέλη διαχειρίζονται τους υλικούς πόρους της Επιτροπής με υπεύθυνο τρόπο. Χρησιμοποιούν τα ιδιαίτερα γραφεία τους και τις υποδομές και τους πόρους της Επιτροπής σε πλήρη συμμόρφωση με τους σχετικούς κανόνες.
   2.   Τα μέλη πραγματοποιούν αποστολές σύμφωνα με τους κανόνες του δημοσιονομικού κανονισμού, τους εσωτερικούς κανόνες εκτέλεσης του γενικού προϋπολογισμού της Ευρωπαϊκής Ένωσης, τον Οδηγό αποστολών και τους κανόνες που διατυπώνονται στο παράρτημα 2. Η αποστολή ορίζεται ως μετακίνηση για την άσκηση καθηκόντων μέλους μακριά από τον τόπο εργασίας της Επιτροπής. Δωρεάν μετακίνηση που προσφέρεται από τρίτους δεν πρέπει να γίνεται δεκτή εκτός εάν είναι σύμφωνη με τη διπλωματική πρακτική ή αβροφροσύνη ή εάν ο πρόεδρος την έχει εγκρίνει εκ των προτέρων. Για λόγους διαφάνειας, η Επιτροπή θα δημοσιεύει κάθε δύο μήνες επισκόπηση των εξόδων αποστολής ανά μέλος, η οποία θα καλύπτει όλες τις αποστολές, εκτός εάν η δημοσίευση των πληροφοριών αυτών θα μπορούσε να υπονομεύσει την προστασία του δημοσίου συμφέροντος όσον αφορά τη δημόσια ασφάλεια, την άμυνα και τα στρατιωτικά θέματα, τις διεθνείς σχέσεις ή τη δημοσιονομική, τη νομισματική ή την οικονομική πολιτική της Ένωσης ή κράτους μέλους.
   3.   Τα μέλη συμμορφώνονται προς τους κανόνες που διέπουν τη διοργάνωση δεξιώσεων και την επαγγελματική εκπροσώπηση και περιλαμβάνονται στη σχετική απόφαση της Επιτροπής (12)
       (13). Έξοδα που δεν καλύπτονται από την εν λόγω απόφαση θα καταβάλλονται από την κατ’ αποκοπήν αποζημίωση του μέλους που προβλέπεταιι στο άρθρο 7 του κανονισμού (ΕΕ) 2016/300.
   4.   Τα μέλη δεν αποδέχονται κανένα δώρο αξίας μεγαλύτερης των 150 EUR. Όταν, σύμφωνα με τη διπλωματική πρακτική ή αβροφροσύνη, λαμβάνουν δώρα αξίας μεγαλύτερης από αυτό το ποσό, τα παραδίδουν στην Υπηρεσία Εθιμοτυπίας της Επιτροπής. Σε περίπτωση αμφιβολίας σχετικά με την αξία ενός δώρου, πραγματοποιείται εκτίμηση υπό την εποπτεία του διευθυντή του Γραφείου Υποδομών και Διοικητικής Υποστήριξης στις Βρυξέλλες, του οποίου η απόφαση επί του θέματος είναι οριστική. Η Υπηρεσία Εθιμοτυπίας της Επιτροπής τηρεί δημόσιο μητρώο των δώρων που παραδίδονται σύμφωνα με την παρούσα παράγραφο, στο οποίο ταυτοποιείται ο δωρητής.
   5.   Τα μέλη δεν αποδέχονται φιλοξενία, παρά μόνο σύμφωνα με τη διπλωματική πρακτική ή αβροφροσύνη. Παρουσία κατόπιν προσκλήσεως σε εκδηλώσεις κατά τις οποίες τα μέλη εκπροσωπούν την Επιτροπή δεν θεωρείται φιλοξενία.
   6)   Τα μέλη ενημερώνουν τον Πρόεδρο σχετικά με κάθε παράσημο, βραβείο ή τιμητική διάκριση που τους απονέμεται. Εάν το βραβείο περιλαμβάνει χρηματικό ποσό ή πολύτιμα αντικείμενα, αυτά πρέπει να δωρίζονται σε φιλανθρωπικό οργανισμό της επιλογής τους· τα πολύτιμα αντικείμενα μπορούν επίσης να παραδίδονται στην Υπηρεσία Εθιμοτυπίας.
   7.   Τα μέλη επιλέγουν το προσωπικό των ιδιαίτερων γραφείων τους, σύμφωνα με τους κανόνες που θεσπίζει ο πρόεδρος (14) και βάσει αντικειμενικών κριτηρίων, λαμβάνοντας υπόψη τον απαιτητικό χαρακτήρα των καθηκόντων τους, το απαιτούμενο επαγγελματικό προφίλ και την ανάγκη να δημιουργηθεί σχέση βασισμένη στην αμοιβαία εμπιστοσύνη μεταξύ του μέλους της Επιτροπής και του μέλους του ιδιαιτέρου γραφείου. Τα μέλη δεν επιτρέπεται να επιλέξουν συζύγους, συντρόφους και μέλη της άμεσης οικογένειας τους για να στελεχώσουν τα ιδιαίτερα γραφεία τους.
   Άρθρο 7
   Διαφάνεια
   1.   Τα μέλη της Επιτροπής και το προσωπικό του ιδιαίτερου γραφείου τους συναντούν μόνον τις οργανώσεις ή τα αυτοαπασχολούμενα άτομα που έχουν καταχωριστεί στο μητρώο διαφάνειας που καταρτίζεται δυνάμει της διοργανικής συμφωνίας (15) μεταξύ του Ευρωπαϊκού Κοινοβουλίου και της Επιτροπής στο μέτρο που εμπίπτουν στο πεδίο εφαρμογής της.
   2.   Δημοσιοποιούν πληροφορίες για τις συναντήσεις αυτές, σύμφωνα με την απόφαση 2014/839/ΕΕ, Ευρατόμ της Επιτροπής (16).
   Άρθρο 8
   Εξωτερικές δραστηριότητες κατά τη διάρκεια της θητείας
   1)   Τα μέλη δεν ασκούν καμία επαγγελματική δραστηριότητα, αμειβόμενη ή μη, ούτε δημόσιο λειτούργημα οποιασδήποτε φύσεως, εκτός από εκείνα που προκύπτουν από την άσκηση των καθηκόντων τους. Η παρούσα παράγραφος δεν θίγει τη διατήρηση καθηκόντων τιμητικού χαρακτήρα και/ή ισοβίων ή καθηκόντων που αναστέλλονται επισήμως ευθέως εκ του νόμου κατά τη διάρκεια της θητείας του μέλους ως Επιτρόπου, εφόσον διασφαλίζεται η ανεξαρτησία του μέλους.
   2)   Τα μέλη δύνανται να ασκούν τις ακόλουθες εξωτερικές δραστηριότητες, τηρώντας πάντως τα άρθρα 2 και 5:
   
               α)
            
            
               να παρέχουν περιστασιακά μη αμειβόμενα μαθήματα με γνώμονα την προαγωγή της ευρωπαϊκής ολοκλήρωσης, υπό την προϋπόθεση ότι ο πρόεδρος έχει ενημερωθεί δεόντως, και άλλες δραστηριότητες επικοινωνίας σε τομείς ευρωπαϊκού ενδιαφέροντος·
            
         
               β)
            
            
               να εκδίδουν βιβλίο, υπό την προϋπόθεση ότι όλα τα δικαιώματα πνευματικής ιδιοκτησίας επί έργου που δημοσιεύεται σε σχέση με τα καθήκοντα του μέλους καταβάλλονται σε φιλανθρωπικό οργανισμό της επιλογής του και ότι ο πρόεδρος έχει ενημερωθεί δεόντως·
            
         
               γ)
            
            
               να συντάσσουν άρθρα, να εκφωνούν ομιλίες ή να συμμετέχουν σε συνέδρια, υπό την προϋπόθεση ότι είτε δεν πραγματοποιείται καμία πληρωμή ή, σε περίπτωση που πραγματοποιηθεί πληρωμή, ότι αυτή καταβάλλεται σε φιλανθρωπικό οργανισμό της επιλογής τους·
            
         
               δ)
            
            
               να κατέχουν τιμητικές άμισθες θέσεις σε ιδρύματα ή παρεμφερείς φορείς του πολιτικού, νομικού, πολιτιστικού, καλλιτεχνικού, κοινωνικού, αθλητικού ή φιλανθρωπικού τομέα ή σε εκπαιδευτικά ή ερευνητικά ιδρύματα, με την προϋπόθεση ότι ο πρόεδρος έχει ενημερωθεί δεόντως. Ως «τιμητικές θέσεις» νοούνται θέσεις που δεν συνεπάγονται διαχειριστικό ρόλο, εξουσία λήψης αποφάσεων ούτε ευθύνη ή έλεγχο των πράξεων του εν λόγω φορέα. Ως «ιδρύματα ή παρεμφερείς φορείς» νοούνται μη κερδοσκοπικοί οργανισμοί ή ενώσεις που ασκούν δραστηριότητες προς το γενικό συμφέρον στα πεδία που αναφέρονται στην πρώτη πρόταση. Η θέση δεν πρέπει να συνεπάγεται κίνδυνο σύγκρουσης συμφερόντων. Τέτοιος κίνδυνος υφίσταται ιδίως όταν ο φορέας λαμβάνει χρηματοδότηση από τον προϋπολογισμό της ΕΕ.
            
         Άρθρο 9
   Συμμετοχή στην εθνική πολιτική ζωή κατά τη διάρκεια της θητείας
   1.   Τα μέλη δύνανται να συμμετέχουν στην εθνική πολιτική ζωή ως μέλη εθνικών πολιτικών κομμάτων ή οργάνωσης κοινωνικών εταίρων (όπως συνδικαλιστικές οργανώσεις) ή σε εθνική προεκλογική εκστρατεία, συμπεριλαμβανομένων των περιφερειακών ή τοπικών εκλογών, υπό την προϋπόθεση ότι αυτό δεν υπονομεύει τη διαθεσιμότητά τους για υπηρεσία στην Επιτροπή και την προτεραιότητα που δίνεται στα καθήκοντα που έχουν απέναντι στην Επιτροπή έναντι της κομματικής τους δέσμευσης. Η συμμετοχή ως μελών εθνικών πολιτικών κομμάτων ή οργάνωσης κοινωνικών εταίρων περιλαμβάνει την ανάληψη τιμητικών ή μη εκτελεστικών καθηκόντων σε όργανα της κομματικής δομής, αλλά αποκλείει διαχειριστικές αρμοδιότητες. Οι πολιτικές επαφές υπό την ιδιότητα του μέλους της Επιτροπής παραμένουν ως έχουν.
   2.   Τα μέλη ενημερώνουν τον Πρόεδρο για την πρόθεσή τους να συμμετάσχουν σε εθνική, περιφερειακή ή τοπική προεκλογική εκστρατεία και για τον ρόλο που αναμένεται να διαδραματίσουν στην εκστρατεία. Εάν προτίθενται να συμμετάσχουν ως υποψήφιοι ή να έχουν με άλλο τρόπο ενεργό ρόλο στην προεκλογική εκστρατεία, οφείλουν να αποσυρθούν από τα καθήκοντά τους στην Επιτροπή καθ’ όλη τη συγκεκριμένη περίοδο και τουλάχιστον για τη διάρκεια της εκστρατείας. Σε άλλες περιπτώσεις, ο πρόεδρος, λαμβάνοντας υπόψη τις ειδικές περιστάσεις της συγκεκριμένης περίπτωσης, αποφασίζει αν η προβλεπόμενη συμμετοχή στην προεκλογική εκστρατεία συμβιβάζεται με την εκτέλεση των καθηκόντων των μελών. Τα μέλη που αποσύρονται τοιουτοτρόπως από το έργο της Επιτροπής λαμβάνουν «εκλογική άδεια άνευ αποδοχών» από τον Πρόεδρο και δεν δύνανται να χρησιμοποιούν τους ανθρώπινους ή υλικούς πόρους της Επιτροπής κατά τη διάρκεια της εν λόγω περιόδου. Ο πρόεδρος ενημερώνει δεόντως τον Πρόεδρο του Ευρωπαϊκού Κοινοβουλίου για τη χορήγηση της εν λόγω άδειας και για το μέλος το οποίο αναλαμβάνει τις αντίστοιχες αρμοδιότητες κατά τη διάρκεια της αδείας.
   3.   Τα μέλη οφείλουν να απέχουν από δημόσιες δηλώσεις ή παρεμβάσεις για λογαριασμό οποιουδήποτε πολιτικού κόμματος ή οργάνωσης κοινωνικών εταίρων των οποίων είναι μέλη, εκτός από την περίπτωση που θέτουν υποψηφιότητα σε εκλογές/συμμετέχουν σε προεκλογική εκστρατεία σύμφωνα με την παράγραφο 2. Αυτό δεν θίγει το δικαίωμα των μελών να εκφράζουν τις προσωπικές τους απόψεις. Μέλη που συμμετέχουν σε προεκλογικές εκστρατείες οφείλουν να μην λαμβάνουν κατά τη διάρκεια της προεκλογικής εκστρατείας θέσεις που θα έρχονταν σε αντίθεση με την υποχρέωση τήρησης του απορρήτου ή θα παραβίαζαν την αρχή της συλλογικότητας.
   Άρθρο 10
   Συμμετοχή στην ευρωπαϊκή πολιτική ζωή κατά τη διάρκεια της θητείας
   1.   Τα μέλη δύνανται να συμμετέχουν στην ευρωπαϊκή πολιτική ζωή ως μέλη ευρωπαϊκών πολιτικών κομμάτων ή οργανώσεων κοινωνικών εταίρων σε ευρωπαϊκό επίπεδο, υπό την προϋπόθεση ότι αυτό δεν υπονομεύει τη διαθεσιμότητά τους για υπηρεσία στην Επιτροπή και την προτεραιότητα που πρέπει να δίνεται στα καθήκοντα που έχουν απέναντι στην Επιτροπή έναντι της κομματικής τους δέσμευσης. Η συμμετοχή ως μελών ευρωπαϊκών πολιτικών κομμάτων ή οργάνωσης κοινωνικών εταίρων σε ευρωπαϊκό επίπεδο περιλαμβάνει την ανάληψη πολιτικών, τιμητικών ή μη εκτελεστικών καθηκόντων σε όργανα της κομματικής δομής, αλλά αποκλείει διαχειριστικές αρμοδιότητες. Οι πολιτικές επαφές υπό την ιδιότητα του μέλους της Επιτροπής παραμένουν ως έχουν.
   2.   Τα μέλη δύνανται να συμμετέχουν σε προεκλογικές εκστρατείες για τις εκλογές του Ευρωπαϊκού Κοινοβουλίου, μεταξύ άλλων και ως υποψήφιοι. Μπορούν επίσης να επιλέγονται από τα ευρωπαϊκά πολιτικά κόμματα ως επικεφαλής υποψήφιοι («Spitzenkandidat») για τη θέση του Προέδρου της Επιτροπής.
   3.   Τα μέλη ενημερώνουν τον Πρόεδρο για την πρόθεσή τους να συμμετάσχουν σε προεκλογική εκστρατεία κατά την έννοια της παραγράφου 2 και για τον ρόλο που αναμένεται να διαδραματίσουν στην εκστρατεία.
   4.   Ο πρόεδρος ενημερώνει εγκαίρως το Ευρωπαϊκό Κοινοβούλιο κατά πόσον ένα ή περισσότερα μέλη θα υποβάλουν υποψηφιότητα στις προεκλογικές εκστρατείες για τις εκλογές του Ευρωπαϊκού Κοινοβουλίου, καθώς και για τα μέτρα που έχουν ληφθεί για να διασφαλιστεί η τήρηση των αρχών της ανεξαρτησίας, της εντιμότητας και της διακριτικότητας που προβλέπονται στο άρθρο 245 της Συνθήκης για τη λειτουργία της Ευρωπαϊκής Ένωσης και στον παρόντα κώδικα δεοντολογίας.
   5.   Τα μέλη που είναι υποψήφιοι ή συμμετέχουν σε προεκλογική εκστρατεία κατά την έννοια της παραγράφου 2 δεν δύνανται να χρησιμοποιούν τους ανθρώπινους ή υλικούς πόρους της Επιτροπής για δραστηριότητες που σχετίζονται με την προεκλογική εκστρατεία.
   6.   Τα μέλη οφείλουν να απέχουν από δημόσιες δηλώσεις ή παρεμβάσεις για λογαριασμό οποιουδήποτε ευρωπαϊκού πολιτικού κόμματος του οποίου είναι μέλη, εκτός από την περίπτωση που θέτουν υποψηφιότητα σε εκλογές ή συμμετέχουν σε προεκλογική εκστρατεία σύμφωνα με τις παραγράφους 3 και 4. Αυτό δεν θίγει το δικαίωμα των μελών να εκφράζουν τις προσωπικές τους απόψεις. Μέλη που συμμετέχουν σε προεκλογικές εκστρατείες οφείλουν να μην λαμβάνουν κατά τη διάρκεια της προεκλογικής εκστρατείας θέσεις που θα έρχονταν σε αντίθεση με την υποχρέωση τήρησης του απορρήτου ή θα παραβίαζαν την αρχή της συλλογικότητας.
   Άρθρο 11
   Δραστηριότητες μετά τη λήξη της θητείας
   1.   Μετά τη λήξη της θητείας τους, τα πρώην μέλη εξακολουθούν να δεσμεύονται από την υποχρέωση της εντιμότητας και της διακριτικότητας, σύμφωνα με το άρθρο 245 της Συνθήκης για τη λειτουργία της Ευρωπαϊκής Ένωσης. Εξακολουθούν να δεσμεύονται από τις υποχρεώσεις της συλλογικότητας και της διακριτικότητας, όπως ορίζεται στο άρθρο 5, σε ό,τι αφορά τις αποφάσεις και τις δραστηριότητες της Επιτροπής κατά τη διάρκεια της θητείας τους.
   2.   Τα πρώην μέλη γνωστοποιούν στην Επιτροπή τουλάχιστον δύο μήνες νωρίτερα την πρόθεσή τους να ασκήσουν επαγγελματική δραστηριότητα εντός της περιόδου των δύο ετών που έπονται της λήξης της θητείας τους. Για τους σκοπούς του παρόντος κώδικα, ως «επαγγελματική δραστηριότητα» νοείται κάθε επαγγελματική δραστηριότητα, αμειβόμενη ή μη, εκτός από κάθε μη αμειβόμενη δραστηριότητα η οποία δεν έχει καμία σχέση με τις δραστηριότητες της Ευρωπαϊκής Ένωσης και δεν συνεπάγεται την εκπροσώπηση συμφερόντων ή την υπεράσπιση έναντι της Επιτροπής και των υπηρεσιών της, όπως:
   
               α)
            
            
               φιλανθρωπικές ή ανθρωπιστικές δραστηριότητες·
            
         
               β)
            
            
               δραστηριότητες που απορρέουν από πολιτικές, συνδικαλιστές και/ή φιλοσοφικές ή θρησκευτικές πεποιθήσεις·
            
         
               γ)
            
            
               πολιτιστικές δραστηριότητες·
            
         
               δ)
            
            
               η απλή διαχείριση περιουσιακών στοιχείων ή συμμετοχών ή προσωπικής ή οικογενειακής περιουσίας, υπό την ιδιότητα του ιδιώτη·
            
         
               ε)
            
            
               ή ανάλογες δραστηριότητες.
            
         3.   Η Επιτροπή εξετάζει τις πληροφορίες που παρέχονται για να διαπιστώσει κατά πόσον ο χαρακτήρας της σχεδιαζόμενης δραστηριότητας συμβιβάζεται με το άρθρο 245 της Συνθήκης για τη λειτουργία της Ευρωπαϊκής Ένωσης και, σε περίπτωση που η σχεδιαζόμενη δραστηριότητα σχετίζεται με το χαρτοφυλάκιο του πρώην μέλους, αποφασίζει μόνο κατόπιν διαβούλευσης με την ανεξάρτητη επιτροπή δεοντολογίας.
   Με την επιφύλαξη της δυνατότητας του Προέδρου να ζητά τη γνώμη της σε περιπτώσεις αμφιβολίας, δεν χρειάζεται να ζητείται η γνώμη της ανεξάρτητης επιτροπής δεοντολογίας όταν πρώην μέλος προτίθεται:
   
               α)
            
            
               να εξακολουθήσει να υπηρετεί τα συμφέροντα της Ευρώπης σε θεσμικό ή άλλο όργανο της Ευρωπαϊκής Ένωσης·
            
         
               β)
            
            
               να αναλάβει καθήκοντα σε εθνική δημόσια υπηρεσία κράτους μέλους (σε εθνικό, περιφερειακό ή τοπικό επίπεδο)·
            
         
               γ)
            
            
               να συνεργαστεί με διεθνείς οργανισμούς ή άλλους διεθνείς φορείς που ασχολούνται με τα δημόσια συμφέροντα και στους οποίους εκπροσωπείται είτε η ΕΕ είτε ένα ή περισσότερα από τα κράτη μέλη της·
            
         
               δ)
            
            
               να συμμετέχει σε ακαδημαϊκές δραστηριότητες·
            
         
               ε)
            
            
               να συμμετέχει σε μεμονωμένες δραστηριότητες μικρής διάρκειας (1 ή 2 εργάσιμες ημέρες)·
            
         
               στ)
            
            
               να αποδεχτεί τιμητικό διορισμό.
            
         4.   Τα πρώην μέλη δεν ασκούν πιέσεις (17) σε μέλη ή το προσωπικό τους για λογαριασμό επιχείρησης δικής τους, εργοδότη ή πελάτη τους σχετικά με θέματα για τα οποία ήταν αρμόδιοι στο πλαίσιο του χαρτοφυλακίου τους για χρονικό διάστημα δύο ετών μετά τη λήξη της θητείας τους.
   5.   Στην περίπτωση πρώην Προέδρου, οι περίοδοι που προβλέπονται στις παραγράφους 2 και 4 είναι τρία έτη.
   6.   Τα καθήκοντα που καθορίζονται στις παραγράφους 2 και 4 δεν ισχύουν όταν το πρώην μέλος ασκεί δημόσιο αξίωμα.
   7.   Οι αποφάσεις που λαμβάνονται δυνάμει της παραγράφου 3 για την εκτίμηση της συμβατότητας με το άρθρο 245 της Συνθήκης για τη λειτουργία της Ευρωπαϊκής Ένωσης και οι σχετικές γνωμοδοτήσεις της ανεξάρτητης επιτροπής δεοντολογίας δημοσιοποιούνται, λαμβανομένης δεόντως υπόψη της προστασίας των δεδομένων προσωπικού χαρακτήρα.
   Άρθρο 12
   Η ανεξάρτητη επιτροπή δεοντολογίας
   1.   Η Επιτροπή, με την παρούσα απόφαση, συστήνει ανεξάρτητη επιτροπή δεοντολογίας. Κατόπιν αιτήσεως του Προέδρου, η επιτροπή συμβουλεύει την Επιτροπή σχετικά με κάθε ζήτημα δεοντολογίας που σχετίζεται με τον παρόντα κώδικα και διατυπώνει γενικές συστάσεις στην Επιτροπή για ζητήματα δεοντολογίας που σχετίζονται με τον κώδικα.
   2.   Ο πρόεδρος καθορίζει την προθεσμία εντός της οποίας δίνεται η γνωμοδότηση.
   3.   Τα ενδιαφερόμενα μέλη ή πρώην μέλη συνεργάζονται πλήρως με την επιτροπή, ιδίως παρέχοντας κάθε σχετική συμπληρωματική πληροφορία που ζητείται. Έχουν τη δυνατότητα να διατυπώσουν τις απόψεις τους εάν η επιτροπή εξετάζει το ενδεχόμενο να εκδώσει αρνητική γνώμη.
   4.   Η επιτροπή απαρτίζεται από τρία μέλη που επιλέγονται βάσει των ικανοτήτων τους, της πείρας τους, της ανεξαρτησίας και των επαγγελματικών προσόντων τους. Έχουν ιστορικό άψογης επαγγελματικής συμπεριφοράς, καθώς και πείρα σε υψηλού επιπέδου καθήκοντα σε ευρωπαϊκούς, εθνικούς ή διεθνείς οργανισμούς. Η σύνθεση της επιτροπής πρέπει να αντικατοπτρίζει πείρα που αποκτήθηκε σε διαφορετικούς οργανισμούς ή καθήκοντα. Τα μέλη διορίζονται από την Επιτροπή, κατόπιν πρότασης του Προέδρου. Υπογράφουν δήλωση σχετικά με την απουσία σύγκρουσης συμφερόντων. Η θητεία τους είναι τριετής και μπορεί να ανανεωθεί μία φορά. Εάν μέλος παύσει να ασκεί τα καθήκοντά του πριν από την ολοκλήρωση της θητείας του, η Επιτροπή διορίζει, κατόπιν πρότασης του Προέδρου, νέο μέλος για το υπόλοιπο της θητείας.
   5.   Η επιτροπή εκλέγει μόνιμο πρόεδρο μεταξύ των μελών της. Ο πρόεδρος συγκαλεί συνεδριάσεις μετά την παραλαβή αιτήματος από τον Πρόεδρο.
   6.   Οι εργασίες της επιτροπής είναι εμπιστευτικές.
   7.   Όταν μια γνώμη δεν εκδίδεται ομόφωνα, πρέπει υποχρεωτικά να περιλαμβάνει κάθε αποκλίνουσα άποψη.
   8.   Η Επιτροπή, σύμφωνα με τους σχετικούς διοικητικούς κανόνες, επιστρέφει τα έξοδα ταξιδίου και διαμονής για τις συνεδριάσεις της επιτροπής και παρέχει γραμματειακή υποστήριξη στην επιτροπή (18).
   Άρθρο 13
   Εφαρμογή του κώδικα
   1.   Ο πρόεδρος, επικουρούμενος από την ανεξάρτητη επιτροπή δεοντολογίας, μεριμνά για την ορθή εφαρμογή του παρόντος κώδικα δεοντολογίας.
   2.   Τα μέλη ή τα πρώην μέλη ενημερώνουν τον Πρόεδρο εγκαίρως εάν έχουν αμφιβολίες όσον αφορά την εφαρμογή του παρόντος κώδικα προτούν προβούν σε ενέργεια για την οποία τρέφουν αμφιβολίες.
   3.   Σε περίπτωση παράβασης του παρόντος κώδικα δεοντολογίας η οποία δεν δικαιολογεί παραπομπή στο Δικαστήριο σύμφωνα με το άρθρο 245 ή 247 της Συνθήκης για τη λειτουργία της Ευρωπαϊκής Ένωσης, η Επιτροπή δύναται να αποφασίσει, λαμβάνοντας υπόψη τη γνωμοδότηση της ανεξάρτητης επιτροπής δεοντολογίας και κατόπιν πρότασης του Προέδρου, να διατυπώσει επίπληξη και, κατά περίπτωση, να τη δημοσιοποιήσει.
   4.   Η Επιτροπή δημοσιεύει ετήσια έκθεση σχετικά με την εφαρμογή του παρόντος κώδικα δεοντολογίας, στην οποία συμπεριλαμβάνεται το έργο της ανεξάρτητης επιτροπής δεοντολογίας. Οι εκθέσεις δημοσιεύονται σε ιστότοπο που αφορά ειδικά την εφαρμογή του παρόντος κώδικα δεοντολογίας.
   Άρθρο 14
   Έναρξη ισχύος
   1.   Ο παρών κώδικας δεοντολογίας καταργεί και αντικαθιστά τον κώδικα δεοντολογίας της 20ής Απριλίου 2011 και την απόφαση για τη σύσταση της ad hoc επιτροπής δεοντολογίας, της 21ης Οκτωβρίου 2003 (19). Η σημερινή επιτροπή δεοντολογίας και τα μέλη της ασκούν τα καθήκοντά τους για το υπόλοιπο της θητείας τους σύμφωνα με τις διατάξεις του παρόντος κώδικα.
   2.   Για τα πρώην μέλη των οποίων η θητεία έχει λήξει πριν από την έναρξη ισχύος της παρούσας απόφασης, δεν εφαρμόζεται το άρθρο 11 παράγραφοι 2 έως 6. Για αυτούς εξακολουθεί να εφαρμόζεται το τμήμα 1.2 του κώδικα δεοντολογίας της 20ής Απριλίου 2011.
   3.   Η παρούσα απόφαση αρχίζει να ισχύει την 1η Φεβρουαρίου 2018.
   4.   Το άρθρο 10 παράγραφοι 2 έως 5 εφαρμόζεται από την ημερομηνία έναρξης ισχύος της τροποποιημένης συμφωνίας-πλαισίου για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής. Μέχρι την ημερομηνία αυτή και όσον αφορά τη συμμετοχή των μελών της Επιτροπής σε προεκλογικές εκστρατείες για τις εκλογές του Ευρωπαϊκού Κοινοβουλίου εξακολουθεί να εφαρμόζεται το τμήμα 1.1 παράγραφοι 8, 9 και 10 του κώδικα δεοντολογίας των Επιτρόπων, της 20ής Απριλίου 2011 (20).
   
      Βρυξέλλες, 31 Ιανουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  C(2011) 2904.
   
      (2)  C(2000) 3614 της 29ης Νοεμβρίου 2000.
   
      (3)  C(2014) 9051 της 25ης Νοεμβρίου 2014.
   
      (4)  Κανονισμός (ΕΕ) 2016/300 του Συμβουλίου, της 29ης Φεβρουαρίου 2016, για τον καθορισμό των αποδοχών των υψηλόβαθμων δημόσιων λειτουργών της ΕΕ (ΕΕ L 58 της 4.3.2016, σ. 1).
   
      (5)  C(2011) 2904.
   
      (6)  Επιστολή του Προέδρου της Επιτροπής, της 13ης Σεπτεμβρίου 2017, στον Πρόεδρο του Κοινοβουλίου.
   
      (7)  ΕΕ L 304 της 20.11.2010, σ. 47.
   
      (8)  Επιστολή του Προέδρου του Ευρωπαϊκού Κοινοβουλίου, της 23ης Ιανουαρίου 2018, στον Πρόεδρο της Επιτροπής.
   
      (9)  Σταθερός σύντροφος που δεν διατελεί σε έγγαμη σχέση συμβίωσης, όπως ορίζεται στο άρθρο 1 παράγραφος 2 στοιχείο γ) του παραρτήματος VII του κανονισμού υπηρεσιακής κατάστασης.
   
      (10)  ΕΕ L 304 της 20.11.2010, σ. 47.
   
      (11)  ΕΕ L 304 της 20.11.2010, σ. 47.
   
      (12)  C(2007)3494 της 18ης Ιουλίου 2007.
   
      (13)  Για τη χρήση του συνολικού κονδυλίου του Σώματος των Επιτρόπων, βλέπε παράρτημα 2.
   
      (14)  C(2014) 9002 της 1ης Νοεμβρίου 2014.
   
      (15)  Συμφωνία μεταξύ του Ευρωπαϊκού Κοινοβουλίου και της Ευρωπαϊκής Επιτροπής, της 16ης Απριλίου 2014, σχετικά με το Μητρώο Διαφάνειας για οργανώσεις και αυτοαπασχολούμενα άτομα που συμμετέχουν στη διαμόρφωση και εφαρμογή των πολιτικών της ΕΕ (ΕΕ L 277 της 19.9.2014, σ. 11).
   
      (16)  Απόφαση 2014/839/ΕΕ, Ευρατόμ της Επιτροπής, της 25ης Νοεμβρίου 2014, για τη δημοσίευση πληροφοριών σχετικά με τις συνεδριάσεις μεταξύ μελών της Επιτροπής και οργανώσεων ή αυτοαπασχολούμενων ατόμων (ΕΕ L 343 της 28.11.2014, σ. 22).
   
      (17)  Αφορά όλες τις δραστηριότητες που εμπίπτουν στο πεδίο του Μητρώου Διαφάνειας, βλέπε άρθρο 7.
   
      (18)  Τούτο ισχύει με την επιφύλαξη άλλων διοικητικών διατάξεων σχετικά με το καθεστώς των μελών και τα δικαιώματά τους.
   
      (19)  C(2003) 3750 της 21ης Οκτωβρίου 2003.
   
      (20)  C(2011) 2904.
   
      ΠΑΡΑΡΤΗΜΑ 1
      ΔΗΛΩΣΗ ΣΥΜΦΕΡΟΝΤΩΝ
      Ονοματεπώνυμο:
      I.   Προηγούμενες δραστηριότητες (άρθρο 3 παράγραφος 4 στοιχεία β) και γ) του κώδικα)
      
      
               
                  I.1.
               
               
                  Θέσεις κατά τα τελευταία 10 έτη σε ιδρύματα ή παρεμφερείς φορείς
                  
                     να αναφέρεται η φύση της θέσης, το όνομα του φορέα και ο σκοπός/η δραστηριότητά του
                  
               
            
               
                  I.2.
               
               
                  Θέσεις κατά τα τελευταία 10 έτη σε εκπαιδευτικά ιδρύματα
                  
                     να αναφέρεται η φύση της θέσης και το όνομα του ιδρύματος
                  
               
            
               
                  I.3.
               
               
                  Θέσεις κατά τα τελευταία 10 έτη σε κυβερνητικά, εποπτικά και συμβουλευτικά όργανα επιχειρήσεων ή άλλων φορέων που ασκούν εμπορικές ή οικονομικές δραστηριότητες.
                  
                     να αναφέρεται η φύση της θέσης και η επωνυμία και ο τομέας όπου δραστηριοποιείται η επιχείρηση ή ο άλλος φορέας
                  
               
            
               
                  I.4.
               
               
                  Άλλες επαγγελματικές δραστηριότητες που ασκήθηκαν κατά τα τελευταία 10 έτη, περιλαμβανομένων υπηρεσιών, ελευθέριων επαγγελμάτων, δραστηριοτήτων συμβούλων.
                  
                     να αναφέρεται η φύση της δραστηριότητας
                  
               
            II.   Τρέχουσες εξωτερικές δραστηριότητες σύμφωνα με το άρθρο 8 του κώδικα (άρθρο 3 παράγραφος 4 στοιχεία β) και γ) του κώδικα)
      
      
         μη αμειβόμενες παραδόσεις μαθημάτων, δημοσιεύσεις και ομιλίες –άρθρο 8 παράγραφος 2 στοιχεία α) έως γ) του κώδικα– δεν χρειάζεται να δηλώνονται
      
      
               
                  II.1.
               
               
                  Τιμητικές θέσεις που κατέχει επί του παρόντος το μέλος σε ιδρύματα, παρεμφερείς φορείς ή εκπαιδευτικά ή ερευνητικά ιδρύματα (άρθρο 8 παράγραφος 2 στοιχείο δ) του κώδικα)
                  
                     (να αναφέρεται η φύση της θέσης, το όνομα του φορέα και ο σκοπός του/η δραστηριότητά του)
                  
               
            
               
                  II.2.
               
               
                  Πρόσθετες σχετικές πληροφορίες για άλλα καθήκοντα (π.χ. άλλα καθήκοντα τιμητικού χαρακτήρα και/ή ισόβια καθήκοντα)
               
            III.   Οικονομικά συμφέροντα (άρθρο 3 παράγραφος 4 στοιχεία α) και γ) του κώδικα)
      
      
         Να δηλώνονται όλα τα οικονομικά συμφέροντα, περιλαμβανομένων περιουσιακών στοιχείων και υποχρεώσεων, που θα μπορούσαν να θεωρηθούν ικανά να οδηγήσουν σε σύγκρουση συμφερόντων. Τραπεζικοί λογαριασμοί, συγκεκριμένα αγαθά ή δάνεια για την αγορά ακίνητης περιουσίας για ιδιωτικούς σκοπούς κανονικά δεν χρειάζεται να δηλώνονται.
      
      
         Επενδύσεις αξίας άνω των 10 000 EUR πρέπει να δηλώνονται οπωσδήποτε.
      
      
         Και στις δύο περιπτώσεις, να αναφέρονται
      
      
                  —
               
               
                  
                     το είδος του συμφέροντος (π.χ. μετοχές, ομόλογα, δάνεια)·
                  
               
            
                  —
               
               
                  
                     η ενδιαφερόμενη οντότητα (π.χ. εταιρεία, τράπεζα, κεφάλαιο) – εάν η διαχείριση της επένδυσης πραγματοποιείται σε ανεξάρτητη βάση από τρίτο μέρος, η επωνυμία της οντότητας δεν χρειάζεται να δηλώνεται εκτός εάν η επένδυση συνδέεται με συγκεκριμένους τομείς όπως τομεακά ή θεματικά κεφάλαια)·
                  
               
            
                  —
               
               
                  
                     το μέγεθος του συμφέροντος (π.χ. αριθμός μετοχών και η τρέχουσα αξία τους, ποσοστό συμμετοχής).
                  
               
            IV.   Οικονομικά συμφέροντα συζύγων, συντρόφων
          (1)
         και ανηλίκων τέκνων όπου αυτά θα μπορούσαν να θεωρηθούν ικανά να προκαλέσουν σύγκρουση συμφερόντων (άρθρο 3 παράγραφος 4 στοιχείο α) του κώδικα)
      
      
         Σε αυτήν την περίπτωση να δηλώνονται καταρχήν τα ίδια στοιχεία με αυτά που δηλώνονται υπό το III
      
      V.   Συμμετοχή σε ενώσεις, πολιτικά κόμματα, συνδικαλιστικές οργανώσεις, μη κυβερνητικές οργανώσεις ή άλλους φορείς, εφόσον οι δραστηριότητες τους, δημόσιες ή ιδιωτικές, έχουν ως στόχο να επηρεάσουν την άσκηση δημοσίων λειτουργημάτων (Άρθρο 3 παράγραφος 4 στοιχείο δ) του κώδικα)
      
      
         να αναφέρεται η επωνυμία της οργάνωσης και το πεδίο δραστηριότητάς της· η συμμετοχή σε πολιτιστικούς, καλλιτεχνικούς, κοινωνικούς, αθλητικούς ή φιλανθρωπικούς συλλόγους δεν χρειάζεται να δηλώνεται
      
      VI.   Ακίνητη περιουσία (άρθρο 3 παράγραφος 4 στοιχείο ε) του κώδικα)
      
      
         Οι οικίες που προορίζονται για την αποκλειστική χρήση του ιδιοκτήτη και της οικογένειάς του/της δεν χρειάζεται να δηλώνονται
      
      VII.   Επαγγελματική δραστηριότητα συζύγου/συντρόφου
          (2)
         (άρθρο 3 παράγραφος 4 στοιχείο στ) του κώδικα)
      
      
         να διευκρινίζεται το είδος της δραστηριότητας, ο τίτλος της θέσης και το όνομα του εργοδότη
      
      Δηλώνω υπεύθυνα ότι τα παραπάνω στοιχεία είναι ορθά.
      
                  Ημερομηνία:
               
               
                  Υπογραφή:
               
            
         Η παρούσα δήλωση θα δημοσιοποιηθεί σύμφωνα με το άρθρο 3 παράγραφος 5 του κώδικα.
      
      
         (1)  Σταθερός σύντροφος που δεν διατελεί σε έγγαμη σχέση συμβίωσης, όπως ορίζεται στο άρθρο 1 παράγραφος 2 στοιχείο γ) του παραρτήματος VII του κανονισμού υπηρεσιακής κατάστασης.
      
         (2)  Αφορά όλες τις δραστηριότητες που εμπίπτουν στο πεδίο του Μητρώου Διαφάνειας, βλέπε άρθρο 7.
   
   
      ΠΑΡΑΡΤΗΜΑ 2
      ΧΡΗΣΗ ΤΟΥ ΣΥΝΟΛΙΚΟΥ ΚΟΝΔΥΛΙΟΥ ΤΟΥ ΣΩΜΑΤΟΣ ΤΩΝ ΕΠΙΤΡΟΠΩΝ ΚΑΙ ΜΕΤΑΚΙΝΗΣΕΙΣ ΤΩΝ ΕΠΙΤΡΟΠΩΝ ΓΙΑ ΥΠΗΡΕΣΙΑΚΟΥΣ ΛΟΓΟΥΣ (ΑΠΟΣΤΟΛΕΣ) (1)
      
      1.   Προϋπολογισμός
      
      Το συνολικό κονδύλιο της Επιτροπής, το οποίο καλύπτει τα έξοδα αποστολών και τα έξοδα δεξιώσεων και παράστασης, καθορίζεται ετησίως από την αρμόδια για τον προϋπολογισμό αρχή. Κατανέμεται μεταξύ όλων των μελών της Επιτροπής ανάλογα με τα χαρτοφυλάκια και τις πραγματικές ανάγκες τους, υπό την ευθύνη του Προέδρου. Τα έξοδα που καλύπτονται από το συνολικό κονδύλιο εγκρίνονται από τον προϊστάμενο του ιδιαίτερου γραφείου του ενδιαφερόμενου μέλους (2) (νόμιμος διατάκτης), ο οποίος πιστοποιεί επίσης την εγκυρότητα των τιμολογίων. Καταβάλλονται βάσει του τιμολογίου και της απόδειξης πληρωμής, υπό την ευθύνη του διευθυντή του Γραφείου Διαχείρισης και Εκκαθάρισης των Ατομικών Δικαιωμάτων (PMO – διατάκτη για αναλήψεις υποχρεώσεων και πληρωμές του προϋπολογισμού).
      Τα έξοδα αποστολής που πραγματοποιούν μέλη της Επιτροπής τα οποία μετακινούνται για υπηρεσιακούς σκοπούς καλύπτονται από κονδύλια της θέσης 25.010213 του προϋπολογισμού. Τα έξοδα αποστολής του προσωπικού των ιδιαιτέρων γραφείων καλύπτονται (σύμφωνα με τον οδηγό αποστολών της Επιτροπής) από τη θέση 25.010211.01.01.10 του προϋπολογισμού.
      2.   Γνωστοποίηση αποστολής - Ακύρωση αποστολής
      
      Για κάθε αποστολή πρέπει να συντάσσεται εντολή μετακίνησης υπογεγραμμένη από το ενδιαφερόμενο μέλος της Επιτροπής, χρησιμοποιώντας το κατάλληλο έντυπο (MIPS). Θα πρέπει να περιλαμβάνει τα ακόλουθα στοιχεία:
      
                  —
               
               
                  τον σκοπό της αποστολής,
               
            
                  —
               
               
                  τον τόπο της αποστολής,
               
            
                  —
               
               
                  το χρησιμοποιούμενο μεταφορικό μέσο,
               
            
                  —
               
               
                  την ημερομηνία και ώρα αναχώρησης και επιστροφής,
               
            
                  —
               
               
                  την ημερομηνία έναρξης και ολοκλήρωσης της εργασίας.
               
            Σε περίπτωση ακύρωσης αποστολής, το μέλος της Επιτροπής πρέπει αμέσως:
      
                  —
               
               
                  να μεριμνήσει για την έγγραφη ακύρωση των εισιτηρίων ταξιδίου και των κρατήσεων που εκδόθηκαν από το ταξιδιωτικό γραφείο,
               
            
                  —
               
               
                  να εξασφαλίσει επίσης την έγγραφη ακύρωση των κρατήσεων ξενοδοχείων.
               
            3.   Μέσα μεταφοράς
      
      Τα μέλη της Επιτροπής δύνανται να χρησιμοποιούν κάθε μέσο μεταφοράς κατάλληλο για τους σκοπούς της αποστολής με βάση τη σχέση κόστους/αποτελεσματικότητας και λαμβανομένων υπόψη των αναγκών του θεσμικού οργάνου και σύμφωνα με το άρθρο 6 του κώδικα.
      4.   Εισιτήρια και έξοδα ταξιδίου
      
      Σύμφωνα με τον οδηγό αποστολών, τα έξοδα ταξιδίου που επιστρέφονται στο πλαίσιο αποστολής αφορούν καταρχήν τις μετακινήσεις μεταξύ Βρυξελλών και του τόπου της αποστολής.
      Τα εισιτήρια εκδίδονται κατόπιν αιτήσεως από το επίσημο ταξιδιωτικό γραφείο της Επιτροπής. Τα έξοδα καλύπτονται εξολοκλήρου από τα κονδύλια αποστολών του μέλους της Επιτροπής. Τυχόν αχρησιμοποίητα εισιτήρια ή κρατήσεις, συμπεριλαμβανομένων και των εν μέρει αχρησιμοποίητων, πρέπει να επιστρέφονται αμελλητί στο ταξιδιωτικό γραφείο. Κάθε ιδιωτική μετακίνηση βαρύνει προσωπικά το μέλος, το οποίο εξοφλεί το ταξιδιωτικό γραφείο απευθείας με πιστωτική κάρτα.
      5.   Ναύλωση αεροταξί
      
      Η χρησιμοποίηση αεροταξί πρέπει να εγκρίνεται από τον Πρόεδρο. Κατά γενικό κανόνα, η χρησιμοποίηση αεροταξί επιτρέπεται μόνον υπό εξαιρετικές περιστάσεις, είτε όταν δεν είναι διαθέσιμες εμπορικές πτήσεις για έναν προορισμό είτε όταν δεν είναι δυνατόν να προσαρμοστούν στο χρονικό πρόγραμμα του μέλους της Επιτροπής, ή για λόγους ασφαλείας. Πρέπει να ελέγχονται προσεκτικά όλες οι διαθέσιμες επιλογές, συμπεριλαμβανομένης της αναδιάταξης του χρονικού προγράμματος, έτσι ώστε η χρησιμοποίηση αεροταξί να εξετάζεται μόνο ως τελευταία επιλογή.
      Οι αιτήσεις που συμπληρώνονται με όλες τις πρακτικές λεπτομέρειες (τόπο, ημερομηνία, πρόγραμμα, συμμετέχοντες, αιτιολόγηση κ.λπ.), καθώς και την προσφορά του αντισυμβαλλομένου πρέπει να λαμβάνουν την έγκριση του PMO πριν υποβληθούν προς έγκριση στον Πρόεδρο. Για επιβαίνοντες εκτός από το μέλος της Επιτροπής, προβλέπεται χρηματοδοτική συμμετοχή ισοδύναμη με το κόστος κανονικού αεροπορικού εισιτηρίου (3). Το PMO θα εφαρμόζει την αναγκαία κατανομή μεταξύ των γραμμών του προϋπολογισμού.
      6.   Διάρκεια αποστολής
      
      Η διάρκεια αποστολής υπολογίζεται από τη στιγμή της αναχώρησης έως τη στιγμή της άφιξης και πάλι στον τόπο υπηρεσίας με τα χρησιμοποιούμενα μέσα μεταφοράς.
      7.   Αποστολές που συνδυάζονται με άδεια
      
      Οι αποστολές που συνδυάζονται με άδεια θεωρείται ότι αρχίζουν κατά την έναρξη των επίσημων εργασιών, εάν η άδεια προηγείται της αποστολής, και ότι λήγουν κατά το πέρας της επίσημης υποχρέωσης, εάν η άδεια ακολουθεί την αποστολή. Το ίδιο ισχύει και στην περίπτωση δημόσιων αργιών και σαββατοκύριακων, εκτός εάν το πρόγραμμα εργασιών ορίζει άλλως. Ακόμη και στην εν λόγω περίπτωση, ωστόσο, δεν καταβάλλεται αποζημίωση για τις δημόσιες αργίες/τα σαββατοκύριακα αν η επίσημη υποχρέωση πραγματοποιείται στη χώρα καταγωγής του μέλους της Επιτροπής.
      8.   Ημερήσια αποζημίωση
      
      Η ημερήσια αποζημίωση που καταβάλλεται στο μέλος της Επιτροπής είναι η καταβλητέα στους υπαλλήλους αποζημίωση, προσαυξημένη κατά 5 %. Υπολογίζεται με βάση τους κανόνες που εφαρμόζονται για τους υπαλλήλους στον οδηγό αποστολών.
      9.   Έξοδα διανυκτέρευσης
      
      Τα έξοδα διανυκτέρευσης (χωρίς πρωινό και άλλα γεύματα) επιστρέφονται με την προσκόμιση του τιμολογίου. Εάν τα έξοδα διανυκτέρευσης υπερβαίνουν τα 300 EUR ανά ημέρα, πρέπει να επισυνάπτεται σχετική αιτιολόγηση στη δήλωση εξόδων.
      10.   Άλλα έξοδα
      
      Άλλα έξοδα που δικαιολογούνται από τη φύση της αποστολής επιστρέφονται κατόπιν αιτήσεως και με την προσκόμιση των δικαιολογητικών. Η επιστροφή εξόδων υποδοχής και παράστασης πρέπει να ζητείται χωριστά, σύμφωνα με απόφαση της Επιτροπής για αυτά τα έξοδα.
      11.   Αιτήσεις επιστροφής εξόδων
      
      Τα μέλη της Επιτροπής θα αποζημιώνονται με βάση δήλωση εξόδων αποστολής, η οποία πρέπει να αποστέλλεται το ταχύτερο δυνατό για την επιστροφή των εξόδων αποστολής στο PMO, χρησιμοποιώντας το κατάλληλο έντυπο (MIPS).
      Οι αιτήσεις πρέπει να περιέχουν τα ακόλουθα στοιχεία:
      
                  —
               
               
                  τον σκοπό της αποστολής,
               
            
                  —
               
               
                  τον τόπο της αποστολής,
               
            
                  —
               
               
                  την ημερομηνία και την ώρα αναχώρησης και άφιξης στον τόπο υπηρεσίας με τα μέσα μεταφοράς που χρησιμοποιήθηκαν,
               
            
                  —
               
               
                  τις ώρες έναρξης και λήξης των εργασιών,
               
            
                  —
               
               
                  τον αριθμό των ημερών αδείας, εφόσον υπάρχουν, που συνδυάστηκαν με την αποστολή,
               
            
                  —
               
               
                  τα μεταφορικά έξοδα που καταβλήθηκαν επιτόπου από το μέλος της Επιτροπής,
               
            
                  —
               
               
                  τα έξοδα διανυκτέρευσης (χωρίς πρωινό και άλλα γεύματα),
               
            
                  —
               
               
                  τυχόν γεύματα που πληρώθηκαν από τρίτους για το μέλος της Επιτροπής,
               
            
                  —
               
               
                  άλλα έξοδα των οποίων ζητείται η επιστροφή.
               
            Όλα τα δικαιολογητικά έγγραφα πρέπει να επισυνάπτονται.
      12.   Καταβολή ορισμένων εξόδων από γραφεία αντιπροσώπευσης και αντιπροσωπείες της ΕΕ σε άλλες χώρες
      
      Σε ορισμένες περιπτώσεις, μπορεί να δοθεί έγκριση έξοδα που πραγματοποιήθηκαν κατά τη διάρκεια αποστολής να καταβληθούν στον τόπο προορισμού από τα γραφεία αντιπροσώπευσης και τις αντιπροσωπείες. Πρόκειται για εξαιρετική διαδικασία, η οποία εγκρίνεται μόνον όταν τα έξοδα που πραγματοποιήθηκαν κατά τη διάρκεια αποστολής δεν μπορούν να καταβληθούν με την υπηρεσιακή πιστωτική κάρτα ή να χρεωθούν απευθείας στο PMO (4). Δεδομένης της μεγάλης διοικητικής επιβάρυνσης που συνεπάγονται, οι αιτήσεις αυτές πρέπει να περιορίζονται αυστηρά στο ελάχιστο.
      13.   Ειδικοί κανόνες σχετικά με τις αποστολές οδηγών των μελών της Επιτροπής και τη χρήση του στόλου αυτοκινήτων των αντιπροσωπειών της Επιτροπής και των αντιπροσωπειών της ΕΕ σε άλλες χώρες
      
      Βάσει του άρθρου 14 της απόφασης της Επιτροπής, της 14ης Σεπτεμβρίου 1979, όλα τα μέλη της Επιτροπής δικαιούνται ανά πάσα στιγμή ένα υπηρεσιακό αυτοκίνητο με οδηγό. Δεν επιτρέπεται να ζητηθεί από τους οδηγούς να πραγματοποιήσουν ιδιωτικές μετακινήσεις εάν αυτό συνεπάγεται υπερωρίες ή έξοδα αποστολής για τον οδηγό, εκτός εάν υπαγορεύεται από λόγους ασφαλείας.
      Η καθημερινή μετακίνηση μεταξύ της βελγικής κατοικίας του μέλους της Επιτροπής και του γραφείου (ή του σιδηροδρομικού σταθμού και του αερολιμένα) θεωρείται επαγγελματική μετακίνηση.
      Οι οδηγοί καλύπτονται από εντολή μετακίνησης όταν οδηγούν το υπηρεσιακό αυτοκίνητο μέλους της Επιτροπής, ακόμη και αν το μέλος ή υπάλληλος του ιδιαίτερου γραφείου του δεν επιβαίνει στο αυτοκίνητο, όταν επιστρέφουν από επίσημο προορισμό ή όταν επανέρχονται με το αυτοκίνητο από εκεί. Οι αιτήσεις για την επιστροφή εξόδων αποστολής θα πρέπει να συμπληρώνονται από τον οδηγό με το κατάλληλο έντυπο (MIPS) και να υπογράφονται από τον προϊστάμενο του ιδιαίτερου γραφείου, περιλαμβάνοντας τα ακόλουθα στοιχεία:
      
                  —
               
               
                  τον σκοπό της αποστολής,
               
            
                  —
               
               
                  τον τόπο της αποστολής,
               
            
                  —
               
               
                  τη διαδρομή,
               
            
                  —
               
               
                  την ημερομηνία και ώρα αναχώρησης και επιστροφής στον τόπο εργασίας,
               
            
                  —
               
               
                  τα έξοδα διανυκτέρευσης (χωρίς πρωινό και άλλα γεύματα),
               
            
                  —
               
               
                  άλλες λεπτομέρειες που περιλαμβάνονται στο έντυπο της αίτησης.
               
            Τα έξοδα αποστολής του οδηγού καλύπτονται από τον προϋπολογισμό αποστολών του ιδιαίτερου γραφείου του μέλους.
      Μέλος της Επιτροπής που επισκέπτεται αντιπροσωπεία της Επιτροπής ή αντιπροσωπεία της ΕΕ δικαιούται υπηρεσιακό αυτοκίνητο, εντός των ορίων των πόρων που έχει στη διάθεσή της η αντιπροσωπεία. Εάν η επίσκεψη μέλους της Επιτροπής υποχρεώνει την αντιπροσωπεία της Επιτροπής να μισθώσει υπηρεσίες μεταφοράς εκτός της κανονικής λειτουργίας της, το αντίστοιχο κόστος βαρύνει τα κονδύλια αποστολών του μέλους. Για επισκέψεις σε αντιπροσωπείες της ΕΕ, εφαρμόζονται οι κανόνες ή οι ρυθμίσεις που έχουν συμφωνηθεί μεταξύ της Επιτροπής και της ΕΥΕΔ και είναι σε ισχύ.
      
         (1)  Εν απουσία ειδικών κανόνων, εφαρμόζονται αναλόγως οι γενικοί κανόνες του οδηγού αποστολών.
      
         (2)  Ο προϊστάμενος του ιδιαίτερου γραφείου του Προέδρου δύναται να μεταβιβάζει περαιτέρω την αρμοδιότητα αυτή στον Διευθυντή Συντονισμού και Διοίκησης του ιδιαίτερου γραφείου του Προέδρου.
      
         (3)  Για τους σκοπούς της δημοσίευσης σύμφωνα με το άρθρο 6 παράγραφος 2 του κώδικα, τα ατομικά έξοδα ταξιδίου του μέλους της Επιτροπής θα βασίζονται στο μέσο κόστος ανά άτομο (μέλη και προσωπικό) που επιβαίνει στην πτήση. Τα ανωτέρω ισχύουν με την επιφύλαξη της συνολικής ευθύνης του μέλους της Επιτροπής σχετικά με την αποστολή.
      
         (4)  Το άρθρο 66 των κανόνων εφαρμογής του δημοσιονομικού κανονισμού περιορίζει τη χρήση πάγιων προκαταβολών στις περιπτώσεις στις οποίες, λόγω του περιορισμένου ύψους των σχετικών ποσών, είναι εκ των πραγμάτων αδύνατη ή μη αποδοτική η πραγματοποίηση των πληρωμών μέσω διαδικασιών του προϋπολογισμού.